“ชัยยศ” มอง SET ไซด์เวย์รอผลประชุม “เฟด” แนะเก็บ 2 หุ้นธีมฟันด์โฟลว์
“ชัยยศ จิวางกูร” มองตลาดหุ้นไทยแกว่งตัวไซด์เวย์ ตามตลาดเพื่อนบ้าน ชี้นักลงทุนชะลอการลงทุน รอผลประชุมเฟด ส่วนกรณีที่รัฐเก็บภาษีหุ้นเป็นปัจจัยลบ แนะนำลงทุนเล่นตามธีมฟันด์โฟลว์ ดักเก็บ 2 เด่น TOP – KBANK
“ชัยยศ จิวางกูร” มองตลาดหุ้นไทยแกว่งตัวไซด์เวย์ ตามตลาดเพื่อนบ้าน ชี้นักลงทุนชะลอการลงทุน รอผลประชุมเฟด ส่วนกรณีที่รัฐเก็บภาษีหุ้นเป็นปัจจัยลบ แนะนำลงทุนเล่นตามธีมฟันด์โฟลว์ ดักเก็บ 2 เด่น TOP – KBANK
30 พ.ย. 2565

นายชัยยศ จิวางกูร ผู้ช่วยผู้อำนวยการ ฝ่ายวิเคราะห์หลักทรัพย์ บริษัทหลักทรัพย์ กรุงศรี จำกัด (มหาชน) เปิดเผยผ่าน “ข่าวหุ้นเจาะตลาด” วันนี้ (30 พ.ย. 65) ว่า ตลาดหุ้นไทยวันนี้จะแกว่งตัวไซด์เวย์ ตามตลาดหุ้นเพื่อนบ้าน ส่วนหนึ่งมองว่านักลงทุนชะลอการลงลงทุนออกไป เนื่องจากรอดูท่าทีผลการประชุมธนาคารกลางสหรัฐ (เฟด) ว่าจะแถลงทิศทางเศรษฐกิจสหรัฐออกมาเป็นอย่างไร รวมถึงจะขึ้นดอกเบี้ยนโยบายของสหรัฐอีกมากน้อยเพียงใด
สำหรับประเด็นที่นักลงทุนต้องจับตามองอย่างใกล้ชิด คือ การที่คณะรัฐมนตรี หรือครม.ได้ไฟเขียวเก็บภาษีขายหุ้น 0.1% หลังเว้นใช้กฎหมายมานานกว่า 30 ปี โดยจะมีผล 90 วันหลังประกาศใช้หรือประมาณไตรมาส 2 ปี 2566 โดยในปีแรกเก็บ 0.055% โดยประเด็นนี้มองว่า จะทำให้วอลุ่มการซื้อขายหุ้น และภาพรวมตลาดหุ้นไทยซบเซาลงไปได้
ส่วนกลยุทธ์การลงทุน แนะนำให้นักลงทุนรายย่อยเล่นตามธีมฟันด์โฟลว์ต่างชาติไหลเข้า โดยชู 2 หุ้น ดังต่อไปนี้ บริษัทไทยออยล์ จำกัด (มหาชน) หรือ TOP หลังจากที่ราคาน้ำมันดีดตัวขึ้นมาได้ โดยราคาเป้าหมาย 63 บาท หลังราคาน้ำมันดิบทะลุ 80 เหรียญ/บาร์เรล และ ธนาคารกสิกรไทย จำกัด (มหาชน) หรือ KBANK ให้ราคาเป้าหมาย 180 บาท หุ้นนี้ได้ปัจจัยบวกจากดอกเบี้ยขาขึ้น